Φώτιος Αναγνωστόπουλος

Ο **Φώτιος Αναγνωστόπουλος** είναι Έλληνας ψυχολόγος, Καθηγητής Ψυχολογίας της Υγείας.

## Βιογραφία
Αποφοίτησε από το εξατάξιο Γυμνάσιο Αρρένων Βύρωνος (1976). Σπούδασε ψυχολογία στο Ηνωμένο Βασίλειο (1983), στο Πανεπιστήμιο του Σάσσεξ**.**  Η πτυχιακή του εργασία εκπονήθηκε σε θέματα τεχνητής νοημοσύνης και οπτικής αναγνώρισης αντικειμένων, ένας κλάδος που τότε ήταν πρωτοποριακός. Έγινε μέλος του Βρετανικού Συλλόγου Ψυχολόγων (BPS). Ακολούθησε διδακτορικές σπουδές στην Ιατρική Σχολή του Πανεπιστημίου Αθηνών, λαμβάνοντας το διδακτορικό δίπλωμα, το έτος 1992,  με βαθμό «άριστα» με θέμα τις ψυχοκοινωνικές διαστάσεις του καρκίνου μαστού. Επιπλέον, είναι κάτοχος και του μεταπτυχιακού διπλώματος ειδίκευσης στις επιστήμες υγείας, από το Πανεπιστήμιο της Ουαλίας- Πανεπιστήμιο Σουόνσι της Μεγ. Βρετανίας.

Έχει διδάξει μαθήματα ψυχολογίας στο Πάντειο Πανεπιστήμιο, στο Πανεπιστήμιο Κρήτης (1993-1996), στο Ελληνικό Ανοικτό Πανεπιστήμιο (2002-2023) και στη Σχολή Αξιωματικών Νοσηλευτικής (ΣΑΝ). Στο Πάντειο Πανεπιστήμιο προσλήφθηκε και δίδαξε μαθήματα ψυχολογίας, αρχικά ως διδάσκων με βάση το Π.Δ. 407/80 (1997- 2005) ενώ στη συνέχεια εξελέγη επίκουρος Καθηγητής (2006), αναπληρωτής Καθηγητής (2011) και Καθηγητής πρώτης βαθμίδας (2015) όπου υπηρετεί έως σήμερα στο Τμήμα Ψυχολογίας στο γνωστικό αντικείμενο της Ψυχολογίας της Υγείας. Διετέλεσε Επιστημονικός Υπεύθυνος και Συντονιστής της Επιτροπής Πρακτικής Άσκησης των φοιτητών του Τμήματος Ψυχολογίας. (2009- 2020). Στο Ελληνικό Ανοικτό Πανεπιστήμιο υπήρξε Συντονιστής της Θεματικής ενότητας «Κοινωνιολογική και Ψυχολογική Προσέγγιση της Υγείας και των Υπηρεσιών Υγείας» (ΔΜΥ-61, 2012-2020) και Διευθυντής του Μεταπτυχιακού Προγράμματος «Διοίκηση Μονάδων Υγείας» (2016-2019). 

Έχει καταρτιστεί επί πενταετία (1987-1990, 1992-1994) στην διδακτική ψυχοθεραπεία ομάδας και στο γενεόγραμμα, στο Αθηναϊκό Κέντρο Μελέτης του Ανθρώπου (ΑΚΜΑ). Από τα μέσα της δεκαετίας ’80, εργάστηκε ως ψυχολόγος με βαθμό Α’ στο Γενικό Ογκολογικό Νοσοκομείο Κηφισιάς, του Εθνικού Συστήματος Υγείας (ΕΣΥ). Παράλληλα ανέλαβε την ψυχολογική υποστήριξη ασθενών με καρκίνο και των οικογενειών τους και πρόγραμμα διαχείρισης του στρες στο νοσηλευτικό προσωπικό του νοσοκομείου, με τη δημιουργία ομάδων υποστήριξης των επαγγελματιών υγείας. Το 2000 αποσπάστηκε στο Αντικαρκινικό Νοσοκομείο Πειραιά  «Μεταξά», όπου ασχολήθηκε με προγράμματα υποστήριξης ασθενών εντός νοσοκομείου αλλά και στην κοινότητα, καθώς και σε προγράμματα εκπαίδευσης των επαγγελματιών υγείας στην επικοινωνία με τους ογκολογικούς ασθενείς. Σε συνεργασία με τον Όμιλο Εθελοντών κατά του Καρκίνου, στον Πειραιά, οργάνωσαν και υλοποίησαν προγράμματα ενημέρωσης για την πρόληψη του καρκίνου, σε δήμους του Πειραιά (Κερατσίνι, Νίκαια, Κορυδαλλός), στην περιφέρεια, αλλά και σε ακριτικές περιοχές όπως το Καστελόριζο (2001-2003).

Αναφορικά με το επιστημονικό δημοσιευμένο έργο, έχει επιμεληθεί ή συγγράψει 12 βιβλία με θέμα την ψυχολογία της υγείας, την κλινική ψυχολογία, την ψυχολογική υποστήριξη του ζευγαριού με καρκίνο, την ψυχολογική προσέγγιση του παιδιού και του ενήλικα με καρκίνο, την οικογενειακή θεραπεία,  και τις ψυχολογικές θεωρίες προσωπικότητας. Έχει δημοσιεύσει περισσότερες από 130 εργασίες σε Ελληνικά ή ξενόγλωσσα επιστημονικά περιοδικά και σε συλλογικούς τόμους ή ξενόγλωσσες εγκυκλοπαίδειες. Τα θέματα των εργασιών αφορούν κυρίως τις ψυχολογικές διαστάσεις των χρόνιων ασθενειών όπως ο καρκίνος και η σκλήρυνση κατά πλάκας, η ποιότητα ζωής των ασθενών, η επικοινωνία γιατρού- ασθενούς, η ψυχολογική υποστήριξη των ασθενών, ο χρόνιος πόνος, οι ψυχολογικές διαστάσεις της υπογονιμότητας, η πρόληψη των ασθενειών και η επαγγελματική εξουθένωση. Το επιστημονικό του έργο έχει αναγνωριστεί από την επιστημονική κοινότητα, με περίπου 5.000 παραπομπές / ετεροαναφορές στη διεθνή βιβλιογραφία (i-10 index= 70, h-index= 40, βάσει Google Scholar). Ακόμη, έχει διατελέσει κριτής σε πολλά επιστημονικά περιοδικά, όπως τα εξής: Health Psychology, Psycho-oncology, Psychotherapy & Psychosomatics, Women & Health. Μέχρι σήμερα έχει καταθέσει περισσότερες από 120 κρίσεις άρθρων (βάσει Web of Science/ Publons ) που έχουν υποβληθεί προς δημοσίευση σε επιστημονικά περιοδικά. Μάλιστα το 2008 του απονεμήθηκε από τη Διεθνή Εταιρεία για την Έρευνα στην Ποιότητα Ζωής (ISOQOL) διάκριση ως ένας εκ των εξαίρετων κριτών του περιοδικού «Quality of Life Research» το οποίο εκδίδεται από τον οίκο Springer. Από το 2016 είναι μέλος στο Συμβούλιο Έκδοσης του περιοδικού Journal of Clinical Psychology in Medical Settings, που εκδίδεται από τον οίκο Springer και  αποτελεί το επίσημο περιοδικό της Αμερικανικής Ένωσης Ψυχολόγων στα Ακαδημαϊκά Κέντρα Υγείας (APAHC). Από το 2018 αποτελεί μέλος της Συντακτικής Επιτροπής του περιοδικού «Αρχεία Ελληνικής Ιατρικής», επιστημονική έκδοση της Ιατρικής Εταιρείας Αθηνών.

Ως προς τη συμμετοχή του σε επιστημονικές εταιρείες και επιτροπές υπουργείων, έχει διατελέσει μέλος του Συλλόγου Ελλήνων Ψυχολόγων (ΣΕΨ) και του Διοικητικού Συμβουλίου (ΔΣ) του συλλόγου (1988-2000), μέλος της Ελληνικής Ψυχολογικής Εταιρείας (ΕΛΨΕ), μέλος του ΔΣ της εταιρείας (2011-2013) και Συν-συντονιστής του Κλάδου Κλινικής Ψυχολογίας & Ψυχολογίας της Υγείας της ΕΛΨΕ (2006-2011), μέλος της Πανελλήνιας Ένωσης Νοσοκομειακών Ψυχολόγων (ΠΕΝΟΨΥ) και του ΔΣ (2003- 2007), μέλος της Ευρωπαϊκής Εταιρείας Ψυχολογίας της Υγείας (EHPS) και μέλος της Εταιρείας για την Ψυχολογία της Υγείας, που αποτελεί κλάδο της Αμερικανικής Ψυχολογικής Ένωσης (American Psychological Association). Έχει διατελέσει μέλος της Επιτροπής Ψυχολόγων του Κεντρικού Συμβουλίου Υγείας (2002-2003), μέλος του Συμβουλίου Aναγνώρισης Eπαγγελματικών τίτλων Ψυχολόγων βάσει της Oδηγίας 89/ 48/ EΕ, του Υπουργείου Υγείας & Πρόνοιας (1997-1999) και της υπο-επιτροπής ψυχικής υγείας του ΚΕΣΥ για την αναγνώριση της ειδικότητας του κλινικού ψυχολόγου (2018).

## Εργογραφία
**Βιβλία**

* *Ψυχολογική Προσέγγιση Aτόμων με Kαρκίνο*. Φ. Αναγνωστόπουλος & Δ. Παπαδάτου (επιμ.), Αθήνα, εκδ. Zήτα- Φλόγα, 1986.
* *Σύγχρονη Ψυχολογία στην Eλλάδα: Έρευνα και Eφαρμογές στους Tομείς της Yγείας, της Eκπαίδευσης και της Kλινικής Πράξης*. Φ. Aναγνωστόπουλος, A. Kοσμόγιαννη & B. Mεσσήνη (επιμ.), Aθήνα, εκδ. Eλληνικά Γράμματα, 1997.
* *Special Issues in Health Psychology*. F. Anagnostopoulos & E. Karademas (eds.), Αθήνα, Livanis Publ., 2007.
* *Υγεία και Ασθένεια: Ψυχολογικές Διεργασίες*. Φ. Αναγνωστόπουλος & Ε. Καραδήμας (επιμ.), Αθήνα, εκδ. Λιβάνη, 2008.
* *Ψυχολογική Υποστήριξη του Ζευγαριού με Καρκίνο.* K. Kayser & J. L. Scott (επιμ. Φ. Αναγνωστόπουλος), Αθήνα, εκδ. Πεδίο, 2010.
* *Eισαγωγή στην Kλινική Ψυχολογία.* L. Heiden & M. Hersen (επιμ. A. Kαλαντζή- Aζίζι, Φ. Aναγνωστόπουλος), Aθήνα, εκδ. Πεδίο, 2011.
* *Κλινική Ψυχολογία στην Πράξη: Όψεις της Ελληνικής Πραγματικότητας*. Γρ. Ποταμιάνος & Φ. Αναγνωστόπουλος (επιμ.), Αθήνα, εκδ. Παπαζήση, 2011.
* *Eισαγωγή στην Ψυχολογία της Yγείας,* M. R. DiMatteo & L. R. Martin (επιμ. Φ. Aναγνωστόπουλος, Γρ. Ποταμιάνος), Aθήνα, εκδ. Πεδίο, 2011.
* *Προσωπικότητα: Θεωρίες, Κλινική Πρακτική και Έρευνα*. Γρ. Ποταμιάνος & Φ. Αναγνωστόπουλος (επιμ.), Αθήνα, εκδ. Παπαζήση, 2012.
* *Η Ψυχολογία στο Xώρο της Yγείας.* Δ. Παπαδάτου & Φ. Aναγνωστόπουλος*,* Aθήνα, εκδ. Παπαζήση, 2012.
* *Oικογένειες και Oικογενειακή Θεραπεία*. S. Minuchin (επιμ. Φ. Αναγνωστόπουλος), Aθήνα, εκδ. Πεδίο, 2018.
* *Ψυχολογικές Θεωρίες Προσωπικότητας.* D.P. Schultz & S.E. Schultz (επιμ.  Φ. Αναγνωστόπουλος), Αθήνα, εκδ. Πεδίο, 2021.
* Anagnostopoulos, Fotios, and Fay Griva. "Exploring time perspective in Greek young adults: Validation of the Zimbardo Time Perspective Inventory and relationships with mental health indicators." *Social indicators research* 106 (2012): 41-59.
* Koutrouli, Natalia, Fotios Anagnostopoulos, and Gregory Potamianos. "Posttraumatic stress disorder and posttraumatic growth in breast cancer patients: a systematic review." *Women & health* 52.5 (2012): 503-516.
* Sircova, Anna, et al. "A global look at time: A 24-country study of the equivalence of the Zimbardo Time Perspective Inventory." *Sage Open* 4.1 (2014): 2158244013515686.
* Anagnostopoulos, Fotios, Dimitris Niakas, and Evelina Pappa. "Construct validation of the Greek SF-36 health survey." *Quality of Life Research* 14 (2005): 1959-1965.
* Papadatou, Danai, Fotios Anagnostopoulos, and Dimitris Monos. "Factors contributing to the development of burnout in oncology nursing." *British journal of medical psychology* 67.2 (1994): 187-199.
* Anagnostopoulos, Fotios. "Life Attitude Profile." *Encyclopedia of Quality of Life and Well-Being Research*. Cham: Springer International Publishing, 2024. 3834-3836.

## Εξωτερικοί σύνδεσμοι
* Βιογραφικό σημείωμα του Φώτιου Αναγνωστόπουλου στην ιστοσελίδα του Παντείου Πανεπιστημίου Κοινωνικών και Πολιτικών Επιστημών, Τμήμα Ψυχολογίας.
* Καταχώρηση για τον Φώτιο Αναγνωστόπουλο στο AD Scientific Index
* Καταχώρηση για τον Φώτιο Αναγνωστόπουλο στο Google Scholar
* Καταχώρηση για τον Φώτιο Αναγνωστόπουλο στο ResearchGate
* Καταχώρηση για τον Φώτιο Αναγνωστόπουλο στο Web of Science
* Καταχώρηση για τον Φώτιο Αναγνωστόπουλο στο ORCID
* Καταχώρηση για τον Φώτιο Αναγνωστόπουλο στο ISOQOL

## Παραπομπές


Κατηγορία:Έλληνες ψυχολόγοι
Κατηγορία:Έλληνες πανεπιστημιακοί του 21ου αιώνα
Κατηγορία:Καθηγητές Παντείου Πανεπιστημίου